भारत विश्व ग्रुप प्ले ऑफ में जापान से हारा  
विश्व ग्रुप प्ले ऑफ में उनकी शिकस्त के साथ चोटों से जूझ रहे भारत को जापान के हाथों हारकर एशिया ओसियाना क्षेत्र ग्रुप एक में रेलीगेट होना पड़ा।
विष्णु वर्धन ने डेविस कप टेनिस में प्रभावशाली पदार्पण किया लेकिन रविवार को विश्व ग्रुप प्ले ऑफ में उनकी शिकस्त के साथ चोटों से जूझ रहे भारत को जापान के हाथों हारकर एशिया ओसियाना क्षेत्र ग्रुप एक में रेलीगेट होना पड़ा। दूसरी तरफ जापान ने 4-1 की जीत के साथ 1985 के बाद पहली बार विश्व ग्रुप में जगह बनाई।  दुनिया के 456वें नंबर के खिलाड़ी विष्णु को 55वें नंबर के जापानी खिलाड़ी के खिलाफ दो घंटे और नौ मिनट तक संघर्ष के बाद 5-7, 3-6, 3-6 से शिकस्त का सामना करना पड़ा जिससे जापान ने 3-1 की निर्णायक बढ़त बना ली।  महज औपचारिकता के पांचवें मुकाबले में रोहन बोपन्ना पैर में चोट के कारण उस समय मैच से हट गये जब वह गो सोएदा के खिलाफ 5-4 से आगे चल रहे थे।  जापान के खिलाफ पिछले 21 मुकाबलों में से 18 जीतने वाले भारत ने प्रबल दावेदार के रूप में शुरूआत की थी लेकिन चोटों के कारण उसे निराशा का सामना करना पड़ा।  भारत यहां युगल विशेषज्ञ लिएंडर पेस के बिना आया जो अमेरिकी ओपन के दौरान पीठ में चोट के कारण टूर्नामेंट से बाहर हो गये थे। मेहमान टीम ने इसके बाद कंधे की चोट के कारण सोमदेव को भी गंवा दिया जबकि बोपन्ना भी पैर के अंगूठे में चोट के कारण मैच पूरा नहीं कर सके।  विश्व ग्रुप के पहले दौर में गत चैम्पियन सर्बिया के हाथों शिकस्त के कारण भारत को प्ले आफ खेलना पड़ा और अब 2012 सत्र में उसे एशिया ओसियाना ग्रुप एक में खेलना होगा। सोमदेव और बोपन्ना के शुक्रवार को एकल मुकाबले हारने के बाद महेश भूपति और बोपन्ना ने कल युगल मुकाबला जीतकर भारत की उम्मीदों को जीवंत रखा था।  भारत को आज सोमदेव की जरूरत थी लेकिन उनकी अनुपलब्धता मेहमान टीम को भारी पड़ी। सोमदेव की जगह उतरे विष्णु की राह आसान नहीं थी और इस भारतीय खिलाड़ी को कड़ी टक्कर देने के बावजूद शिकस्त झेलनी पड़ी।  चौबीस वर्षीय विष्णु ने मजबूत शुरूआत की। वह भले ही नर्वस हों लेकिन उन्होंने अपने खेल में इसकी झलक नहीं दिखने दी। उन्होंने निशिकोरी को संघर्ष करने के लिए मजबूर किया।  भारतीय खिलाड़ी ने अपने बैकहैंड और सर्विस से पहले सेट में निशिकोरी की कड़ी परीक्षा ली लेकिन जापानी खिलाड़ी धीरे धीरे हावी हो गया। निशिकोरी को पहले सेट के 11वें गेम में मैच का पहला ब्रेक प्वाइंट मिला और जापानी खिलाड़ी ने इसका फायदा उठाते हुए फोरहैंड स्मैश के साथ 6-5 की बढ़त बनाई और फिर अपनी सर्विस बरकरार रखते हुए पहला सेट अपने नाम कर लिया।  विष्णु को दूसरे सेट के पहले गेम में भी दो ब्रेक प्वाइंट का सामना करना पड़ा लेकिन उन्होंने दोनों अंक बचा लिये। निशिकारी ने हालांकि तीसरे गेम में भारतीय खिलाड़ी की सर्विस तोड़ी और फिर 5-3 की बढ़त बना ली। विष्णु ने तीन सेट प्वाइंट में से दो बचाये लेकिन डबल फाल्ट करने के साथ ही उन्होंने निशिकोरी को 2-0 की बढ़त दे दी। निशिकोरी ने इसके बाद तीसरे सेट में भी आसानी से जीत दर्ज करके जापान को 26 बरस बाद विश्व ग्रुप में पहुंचा दिया।